**מילות פרידה מרן, "הנסיך" של מיברג** / מנחם שילוני

**דברים בישיבת אבל של הנהלת מיברג, שהתכנסה ובחלקה הוקדשה לזכרו של רן**

מיברג בראשיתו. בעבור צעירים רבים זוהי "מושבת עונשין" תחת גג אזבסט לוהט בקיץ, וקור כלבים בחורף. את הבאים בשעריו מקדמת עננת סמוג נצחי של אדי שמן, הנפלטים מהברגים הלוהטים, שנורים מהמכונות בקצב מסחרר, מעורבבים באבק ורעש שלא מהעולם הזה. הם ושורת מכונות הפרוסות בצפיפות בלתי נסבלת, ביניהן: "הנבלה" של עלי מדלית-אל-כרמל, מכבש "על", שבמשך שנים זעזע את אדמת הסלע, מרקיד אותנו במיטות. הוא ומכבש ה"שלוש שמיניות", עם החותך משושה המיתולוגי, שהיה צמוד אליו. זה של שרגא לוסטיג, חיים ארבל, אבי לבנה, ולימים לאורך שנים רבות, של חמזה. כולם, להוציא את אבי לבנה ייבדל לחיים ארוכים, כבר זיכרונם לברכה. הם והסקמות הקטנות, מהן הראשונות של ברגי עץ, שזה מכבר יצאו לגמלאות, בעוד שתי האחרונות ה-SP11 עוד איתנו, ונראה שבשיא כושרן... הם ומכבשי הנשיונל: "שלוש שש עשרה" "שלושים וארבע" ולימים הבולטמייקר עם אליעזר לביא, מאיר רזניק, יאיר שזר ורן - עוד במיטבו. הוא הבולטמייקר, אותו קנינו עם "מחזיק מפתחות", שצורף לעסקה, בדמותו של מכבש ה"חמישים ושש", שגם הוא עוד אתנו בגדול. הם ורבים אחרים, ששירתו אותנו נאמנה לאורך שנים ארוכות ושנכון להיום מצאו מנוחת עולם. אחד, באנדרטה על הדשא שבחזית המפעל - ה"מכבש הגרמני", והשאר בגן הפסלים שהקים נטע שפירא.   
כך: האומגה, המנויל והטוגל, מכונות החריטה של רורשך, המערגלות ומכונת העוגנים. בכולן היו לרן הרבה יותר מיד ורגל - מאחר והיה לו ראש טכני משובח, של איש שמעולם לא הפסיק ללמוד ולהתקדם. לימים התקרבנו. תחילה דרך "הפרלמנט המפורסם שהיה במיברג", בו היו הצעקות והוויכוחים מתחילים בארוחת בוקר מאוחרת, וממשיכים במשנה מרץ בארוחת צהריים מאוחרת, אף היא. ובין לבין גם בפרויקטים משותפים, רבים מני ספור. ברבים מהם היה זה רן שהוביל, לפעמים לבדו, לפעמים עם משה דנגור, נדב שדמי, יאיר שזר, אורי נדור, עמוס קציר ואחרים. זכורים לי המקרים הבודדים בהם חרג ממנהגו להקשיב ולשתוק, לוקח לעצמו את רשות הדיבור, אפילו מספר בדיחה, שאחת שכזו ממש ברגע זה עומדת לי על קצה הלשון... אירוע חריג במיוחד כשמדובר בשתקן כמו רן. ובכל זאת, בהזדמנויות נדירות בהן היה נפתח שמענו כיצד הוא מספר על עצמו - ואיך בכלל הכל התחיל.

רן, בוגר הכיתה המקצועית בקיבוץ שריד, ששם נוצקו בעבורו היסודות. חלם תמיד על עבודה במוסך הטרקטורים והמשאיות, אך כזכור נאלץ להתפשר. (ועל כך אני מספר ביתר הרחבה בספרי). כל בוקר היה משכים קום, נרתם לטרקטור האוליבר ולעגלת הקובי הענקית ויורד לגן הירק. שם היה עוקר לבדו מלוא העגלה סלק בהמות לפרות, ורק לאחר ששב הביתה, אכל ארוחת בוקר וחילק את הסלקים לאבוסים - התייצב ליום עבודה במוסך.

יום אחד, בניגוד לרצונו, שלפו אותו מהמוסך לתפקיד המנהל הטכני של מיברג. הוא ממשיך ומספר לנו: "לא היה לי שמץ של מושג מה זה בורג, בטח שלא איך כובשים אותו". ועוד על כיצד ברל וויצמן ז"ל - תיכף דאגו לעודד אותו באומרם: "אנחנו נדאג שתלמד". אמרו ועשו. הם יצרו קשר עם מפעל סקמה, במילאנו איטליה, שכנגד כל הסיכויים נאות להעסיק אותו כמתלמד, מבצע לגמרי לא פשוט לתאום ב"דואר אוויר", מאחר שקו הטלפון היחיד של מיברג באותם ימים היה בכלל בחדרו של מנהל הזרע, ברוך יציב ז"ל, ועמד לרשות מיברג רק באותן שעות שברוך היה בעבודה. ועוד סיפר לנו איך אלכס מאיר ז"ל, גזבר באותם ימים, לקח אותו להסתפר בדרך לחייט מדופלם בת"א, שדאג להלביש אותו בחליפה של ממש. עם כיסים סודיים בעבור מאות הדולרים בהם ציידו אותו, קודם שירד לאוניה.   
עוד סיפר באיזה תנאים שהה במילאנו, שם, התגורר אצל גברת אחת מבוגרת, שפעם אחת בשבוע חיממה לו אמבטיה בחצר ודאגה שיקרצף את עצמו, מאחר שהיה שחור משחור. עוד זכורים לנו רבים מהדיונים והישיבות בהן לקח חלק, בין שהיה זה עם אורחים חשובים מחו"ל, או בנסיעות הרבות שעשה לחו"ל בשליחות המפעל, בהן היה מתקבל בכבוד רב, שעל כן כה רבים הכירו אותו. מנצל רגעים שכאלה לחלוב כל בדל אינפורמציה, מתעלם, ביודעין, ממבטי התחינה של המארחים שניסו לרמוז לו שהזמן המוקצב נגמר וצריך לסיים. מסכם לנו את המצב בעוד אחת מהאמירות שתמיד היו לו: "נו חברה מה אתם אומרים? אכלנו להם את התרנגולת האחרונה"...

הפרידה מרן לא התחילה היום. היא הייתה עצובה ארוכה וכואבת.   
אנחנו, שהיינו קרובים אליו לאורך שנים רבות, תמיד נזכור לו את השנים היפות והטובות - והן היו רבות מני ספור, שעל כן ידו הייתה בכל.

עד היום בכל פינה במפעל, בין שיהיו אלה מכונות, מוצרים, טכנולוגיה או שרטוטים, תמיד הייתה לו לרן מילה טובה, עצה חברית, שותף פעיל בפיתוח שלהם. חתימתו עדיין מתנוססת על מסמכים ושרטוטים רבים.

היה איש יקר, נעים הליכות, אמין ומצניע לכת. הוא יחסר לכולנו.